母子別
作者：于石
朝代：宋

paragraphs: 客遊嚴陵道，中路哭者誰。
哀哀母子別，云是夫棄妻。
百年結歡愛，一旦生別離。
妾去何足憐，憐此乳下兒。
哌哌未能語，棄去良可悲。
兒啼苦戀母，母聞轉悲凄。
欲語別離苦，孩提爾何知。
徒能撫汝頂，相顧空淚垂。
夫婦義已絕，母子恩亦虧。
爾饑誰與哺，爾寒誰與衣。
明年爾學行，誰與相提携。
人言無母憐，有父尚可依。
爾父忍棄我，棄汝將如遺。
去去兩相失，相見未有期。
娟娟秀眉目，夢寐或見之。
夜靜澗聲咽，猶似聞兒啼。